**Brian Michael Downey** (\* 27. január 1951, Dublin, Írsko) je írsky bubeník, skladateľ a bývalý člen hard rockovej skupiny Thin Lizzy, kde ako jediný, okrem frontmana Phila Lynotta, pôsobil od jej začiatku až do rozpadu v roku 1983. Downey je tiež spoluautorom niekoľkých skladieb Thin Lizzy. Kritik Eduardo Rivadavia z AllMusic povedal, že Downey je „určite jedným z najviac podceňovaných [rockových bubeníkov] svojej generácie".

Životopis
---------

Vyrastal v dublinskej štvrti Crumlin. Brianove rané hudobné vplyvy pochádzali od jeho otca, ktorý hral v miestnom pipe bande a miloval džez, a tiež od jeho hrdinov zo 60. rokov: The Kinks, The Beatles a The Rolling Stones. V mladosti sa Downey stretol s priateľom, spoluzakladateľom a basgitaristom Philom Lynottom, ktorý navštevoval rovnakú školu. Pred Thin Lizzy bol Downey v mnohých skupinách, napríklad v The Liffey Beats, The Black Eagles (s Philom Lynottom), Sugar Shack a Orphanage (tiež s Lynottom). Na prelome rokov 1969 a 1970 v Dubline, po stretnutí s gitaristom Ericom Bellom a klávesistom Ericom Wrixonom, štvorica založila skupinu Thin Lizzy. Brian v skupine pôsobil ako bubeník. Prvý veľký hit skupiny bola skladba „Whiskey in the Jar", pôvodne keltská ľudová pieseň. Medzinárodný úspech mali skladby „The Boys Are Back In Town", „Jaibreak" a „Emerald". Počas nasledujúcich štrnástich rokov bol Downey stálym bubeníkom skupiny, nahral bicie aj na sólových albumoch Lynotta.

Brian Downey v *TopPop* v roku 1974
Po Lynottovej smrti Downey hral v tributnej verzii skupiny Thin Lizzy s Johnom Sykesom, Scottom Gorhamom, Darrenom Whartonom a Marcom Mendozom. Odišiel v roku 1999 a bol nahradený Tommym Aldridgom. Po Sykesovom odchode zo skupiny v roku 2009 vytvoril gitarista Scott Gorham ďalšiu zostavu Thin Lizzy. Downey, Mendoza a Wharton sa opäť pridali spolu s dvoma novými členmi: gitaristom skupiny Def Leppard Vivianom Campbellom a bývalým spevákom zo skupiny The Almighty Rickym Warwickom. Táto verzia Thin Lizzy odštartovala rozsiahle svetové turné v januári 2010 a pokračovala až do začiatku roku 2013, pričom Richarda Fortusa nakoniec nahradil nový stály gitarista Damon Johnson. Gorham uviedol, že členovia skupiny uvažovali o nahrávaní nového materiálu, ktorý vyšiel ako nahrávka nového projektu Black Star Riders, do ktorého sa Downey rozhodol nezapojiť kvôli tlaku neustáleho koncertovania.

V roku 2005 bol hosťom odhaľovania sochy Phila Lynotta v Dubline a hral na bicie na nasledujúcom tribute koncerte Garyho Moora. Objavil se tiež na albume Garyho Moora, *Close as You Get*, z roku 2007 a v roku 2016 založil projekt Brian Downey's Alive and Dangerous.

Brian Downey's Alive and Dangerous
----------------------------------

Brian Downey's Alive and Dangerous v roku 2022. Zľava: Michal Kulbaka, Brian Downey, Matt Wilson, Joe Merriman
**Brian Downey's Alive and Dangerous** je projekt, ktorý vznikol v roku 2016 pôvodne ako trio. Downey už od roku 2015 cítil potrebu vrátiť sa opäť k hraniu na bicích. Týždeň pred 30. ročníkom akcie Vibe for Philo sa rozprával s Brianom Graceom, ktorý s Philom Edgarom mal v pláne na tejto akcii koncertovať ako zvyčajne. Neskôr sa rozhodli rozšíriť zostavu o Matta Wilsona. Skupina hrá piesne z koncertného albumu *Live and Dangerous*, ktorý bol aj inšpiráciou pre názov skupiny.

V roku 2022 Edgara a Gracea v zostave nahradili sóloví gitaristi Michal Kulbaka a Joe Merriman.

### Členovia skupiny

* Brian Downey – bicie
* Michal Kulbaka – sólová gitara
* Joe Merriman – sólová gitara
* Matt Wilson – hlavný spev, basgitara

### Bývalí členovia

* Brian Grace – gitara, sprievodný spev (2016–2022)
* Phil Edgar – gitara, sprievodný spev (2016–2022)

Diskografia
-----------

### Thin Lizzy

* *Thin Lizzy* (1971)
* *Shades of a Blue Orphanage* (1972)
* *Vagabonds of the Western World* (1973)
* *Nightlife* (1974)
* *Fighting* (1975)
* *Jailbreak* (1976)
* *Johnny the Fox* (1976)
* *Bad Reputation* (1977)
* *Live and Dangerous* (koncertný album, 1978)
* *Black Rose: A Rock Legend* (1979)
* *Chinatown* (1980)
* *Renegade* (1981)
* *Thunder and Lightning* (1983)
* *Life* (koncertný album, 1983)

### Ďalšie albumy

* Funky Junction – *A Tribute to Deep Purple* (1973)
* Gary Moore – *Back on the Streets* (1978)
* Phil Lynott – *Solo in Soho* (1980)
* Phil Lynott – *The Philip Lynott Album* (1982)
* John Sykes – *Please Don't Leave Me* (1982)
* Various Artists – *Straight to Hell* (1987)
* The Baby Snakes – *Sweet Hunger* (1988)
* Don Baker – *Almost Illegal* (1989)
* Gary Moore – *After the War* (1989)
* Gary Moore – *Still Got the Blues* (1990)
* Spirit Nation – *Spirit Nation* (1992)
* Blues Up Front – *All the Way from Dublin* (1999)
* Gary Moore – *Close as You Get* (2007)

Referencie
----------

1. ↑   *Brian Downey Songs, Albums, Reviews, Bio & More* [online]. AllMusic, [cit. 2023-02-08]. Dostupné online. (po anglicky)
2. ↑   *Bad Reputation by Thin Lizzy - Track Info | AllMusic* [online]. [Cit. 2023-02-08]. Dostupné online. (po anglicky)
3. ↑   *Thin Lizzy | Brian Downey* [online]. www.thinlizzy.org, [cit. 2023-02-08]. Dostupné online.
4. ↑   *700 unreleased Thin Lizzy songs discovered - NME* [online]. web.archive.org, 2018-11-25, [cit. 2023-02-08]. Dostupné online.
5. ↑  CASHMERE, Paul. *EXCLUSIVE: Thin Lizzy To End, Black Star Riders To Begin* [online]. Noise11.com, 2012-12-20, [cit. 2023-02-08]. Dostupné online. (po anglicky)
6. ↑   *Brian Downey's Alive & Dangerous Documentary* [online]. *YouTube*, [cit. 2023-01-18]. Dostupné online.

Zdroj
-----

* *Tento článok je čiastočný alebo úplný preklad článku Brian Downey na anglickej Wikipédii.*

Autoritné údaje: * ISNI: 0000 0001 0196 9145
* VIAF: 273882852